**У С Т А В**

**НА**

**НАРОДНО ЧИТАЛИЩЕ**

**"ДОБРИ ЧИНТУЛОВ 1941"**

**гр. С Л И В Е Н**

Народно читалище “Добри Чинтулов 1941” е учредено през януари 1941 г. от шепа дръзновени млади интелектуалци, и благодарение на даренията на много сливналии. Читалището е обединител на културния живот на кварта-

лите “Гюр чешма”, “Добри Чинтулов” и “Двата аслана”. То става център , в който се запазват българските обичаи и традиции , център , в който те се предават от поколение на поколение.Има значим принос в разпространени- ето на знания, за духовното възмогване и усъвършенстване на хората. Чрез своята дейност, читалище “Добри Чинтулов 1941” успешно се вписва и в общия културен облик на град Сливен.

**ГЛАВА ПЪРВА**

**ОБЩИ ПОЛОЖЕНИЯ**

**Чл.1**.(1) Народно читалище (НЧ) "ДОБРИ ЧИНТУЛОВ 1941" в гр.Сливен е традиционно самоуправляващо се българско културно-просветно сдружение, което изпълнява и държавни културно-просветни задачи в областта на културата. То работи на принципите на доброволността, демократизма и автономията.

**(2)** Народно читалище "ДОБРИ ЧИНТУЛОВ 1941" е юридическо лице с нестопанска цел, наричано по-нататък в Устава за краткост “Читалището”.

**Чл.2**.(1) Читалището не е политическа организация и в неговата дейност може да участват физически лица без оглед на ограничения за възраст, пол, политически и религиозни възгледи и етническо самосъзнание и юридически лица, по определени от Общото събрание критерии, условия и ред.

**Чл.3.(1)** Читалището е юридическо лице и подлежи на вписване в регистъра на Сливенския Окръжен съд.

**(2)** Седалището на Читалището е в град Сливен.

**(3)** Адресът на управление: гр.Сливен,ул.”Симеон Табаков” №14-а.

**(4)** Наименованието на Читалището се изписва на български език

 **(5)** Читалището може да има клонове, създадени по реда, предвиден от ЗНЧ.

**Чл.4.** Читалището може да се сдружава и с други читалища и сродни организации, без да ограничава самоуправлението на собствената си дейност и имуществото си.

 **Чл.5.(1)** Читалището поддържа отношения на сътрудничество и координация с държавните и общинските органи и организации, на които законите възлагат права и задължения, свързани с неговата дейност, като запазва своята автономия. Читалището работи във взаимоотношения и с други културни и научни институти, учебни заведения,обществени, стопански и нестопански организации, извършващи или подпомагащи културната дейност. То може да влиза в договорни отношения с тези или други структури, без да накърнява своите права и интереси.

**(2)** Всички членове на Читалището спазват прокламираните принципи в този Устав и Закона за НЧ.

**ГЛАВА ВТОРА**

**ЦЕЛИ, ДЕЙНОСТИ И ЗАДАЧИ**

**Чл.6.** Целта на Читалището е да задоволява потребностите на гражданите свързани с :

1. Развитие и обогатяване на културния и социалния живот на населението.

2.Запазване на обичаите и традициите на българския народ.

3. Разгръщане на творческите заложби на гражданите и приобщаване към ценностите и постиженията на науката, изкуството и културата.

4. Възпитаване и утвърждаване на националното самосъзнание;

**Чл.7.** За постигането на своята цел Читалището извършва следните дейности:

1. Поддържа библиотека, която предоставя компютърни и Интернет услуги, събира и разпространява знания за родния край.

2. Организира школи, кръжоци, клубове, концерти, представления, празненства, чествания, фестивали, конференции,конкурси и други научни форми, издава печатни и електронни материали, свързани с неговата дейност и съответстващи на Устава и ЗНЧ.

3. Развива и подпомага любителското художествено творчество.

4. Организира и провежда прояви от общински, регионален, национален и международен характер за осъществяване на принципите на читалищната дейност.

5. Осигурява достъп до информация за всички граждани.

6. Подпомага личностната и социална реализация, интеграция, обществена и културна изява на деца и младежите със специфични потребности, на хората с увреждания и в неравностойно положение.

7. Съдейства за професионалното обучение на специалистите, работещи в структурните звена на Читалището.

 **Чл.8.(1)** Читалището може да извършва стопанска дейност и да предоставя услуги, свързани с предмета на основната му дейност.

1. Стопанската дейност може да се извършва чрез собствени, търговски или граждански дружества, или чрез членство в търговско дружество с други юридически субекти.

2. Допълнителните стопански дейности не могат да се осъществяват в нарушение на законодателството в България.

3. Положителните финансови резултати от своята дейност Читалището няма да разпределя като печалба в ползва на своите членове.

**(2)** Читалището подпомага финансово развитието на своите дейности по регламентираните правила и позволени от Устава.

**(3)** За постигане на своите цели Читалището може да извършва допълнителна стопанска дейност като:

1. Предлага услуги в областта на културата и просветното дело;

2. Организиране на представителни и демонстрационни прояви;

3. Придобиване и управление на движима и недвижима собственост, както и ограничени вещни права;

4. Предлагане, регистриране, покупка, придобиване, защита, продължаване и подновяване в страната и чужбина на всякакви патенти, права върху патенти, права върху телевизионни, интернет или радио излъчвания, авторски и сродни права, лицензи, търговски марки, дизайни, откриване и изменение на тези права и обекти, предоставяне на ползването им на трети лица;

5. Организиране на публични благотворителни акции в подкрепа на общественополезните цели и дейност на Читалището;

6. Организиране на еднократни томболи и лотарии в подкрепа на общественополезните и благотворителни цели при спазване на съответния законов ред.

7. Друга дейност, която не е забранена със закон.

**(4)** Приходите от стопанската дейност може да се използват само за постигането на общественополезни цели.

**ГЛАВА ТРЕТА**

**УЧРЕДЯВАНЕ, ПРЕКРАТЯВАНЕ, ЧЛЕНСТВО**

**Чл.9.** Основаване и правоприемство.

1. Читалището е основано през 1941година.

2. То се регистрира в Окръжния съд в и в публичния регистър на народните читалища към Министерството на Културата в съответствие със Закона за народните читалища

3. Всяка промяна на вписаните в съдебния регистър обстоятелства се заявява в съда в съответствие със Закона за народните читалища.

**Чл.10.** Прекратяване на Читалището.

1. Читалището може да бъде прекратено по решение на Общото събрание, взето в съответствие с Устава и вписано в регистъра на окръжния съд.

2. Читалището може да бъде прекратено и по решение на Окръжния съд, съгласно предвидените разпоредби в ЗНЧ.

**Чл.11.(1)** Членовете на Читалището могат да бъдат индивидуални, колективни и почетни.

**(2)** Членството в Читалището е доброволно.

**(3)** Членовете не отговарят за задълженията на Читалището.

**Чл.12.(1)** Индивидуални членове.

1. Индивидуалните членове са пълнолетни физически лица.

2. Индивидуалните членове са действителни и спомагателни.

**(2)**Действителнитечленове са дееспособни лица, навършили 18

години, които редовно плащат определения годишен членски внос от Общото събрание, участват в дейността на Читалището. Те имат право да избират и бъдат избирани в ръководните му органи .

**(3)** Ако не бъде определен размерът на годишния членски внос от Общото събрание за текущата година до приемането на годишният бюджет за съответната година, остава утвърденият размер за предходната година.

**(4)** Право на глас в Общото събрание имат само тези читалищни членове, които са внесли членския си внос за предходната година .

**(5)** Спомагателни членове са лица до 18 години, но навършили 14 години, които нямат право да избират и да бъдат избирани в ръководните органи и имат съвещателен глас. Те плащат членския си внос в намален размер, определен от Читалищното настоятелство, който не може да бъде по-голям от 50 % от размера на членския внос на редовните членове - физически лица.

**(6)** Води се регистър на читалищните членове

**(7)** Приемане на действителни членове на Читалището става въз основа на заявление по образец, одобрен от Читалищното настоятелство .

**(8)** Членството възниква след като на първото си заседание след подаване на заявлението за членство, Читалищното настоятелство разглежда заявлението и се произнася с мотивирано решение за одобрение или отказ;

**(9)** Решението по предходната точка се взема от Читалищното настоятелство с явно гласуване и с мнозинство от две трети от присъстващите членове;

**(10)** Отказът за приемане се съобщава писмено на заявителя в срок от 14 дни от вземане на решение, който може да бъде обжалван пред Общото събрание на Читалището;

**(11)** Отказът се разглежда от Общото събрание на първото си заседание след депозиране на Жалбата, за което се изпраща писмено уведомление на заявителя, с посочена дата, час и място на провеждане на събранието.

**(12)** Членствените отношения възникват от датата на решението на Читалищното настоятелство за приемане, а при отказ, от датата на уважаване на жалбата от Общото събрание.

**(13)** Действителното и спомагателно членство се прекратява:

1. С писмено заявление с личен подпис на читалищния член;

2. Когато не е платен членският внос в рамките на текущата календарна година;

3. Когато общото събрание изключи читалищен член за грубо нарушение на Устава, за поведение, уронващо доброто име на Читалището или за нанесени стопански и финансови щети в особено големи размери.

**(14)** Основанието за прекратяване на членството по право се установява с писмени доказателства в Протокол, изготвен от Секретаря на Читалището, който се разглежда и потвърждава от Читалищното настоятелство с мнозинство от две трети от присъстващите.

**(15)** Прекратяването на членството води до загубване на правата, предоставени въз основа на този устав.

**(16)** Възстановяване на членството може да се поиска и разгледа по общия ред за приемане на членове, след изтичане на три календарни години от датата на изключването или една година от датата на доброволно прекратяване на членството или загубване на правата поради не плащане на членския внос.

**(17)** Решенията на Читалищното настоятелство влизат в сила от постановяването им, ако не бъдат обжалвани пред Общото събрание.

**Чл.13.** Членствени права на действителните индивидуални членове.

**(1)** Членовете на Читалището имат право:

1. Да избират ръководни органи и да бъдат избирани в тях, ако най-малко една години непосредствено преди избора са били действителни членове на Читалището;

2. Да получават информация за дейността на Читалището;

3. Да участват в обсъждане на дейността на Читалището;

4. Да ползват с предимство неговата база и услугите му;

5. Да сигнализират пред съответните органи на Читалището за нередности във връзка с дейността на Читалището и работата на неговите членове и служители;

6. Да внася в Настоятелството писмени предложения, препоръки и жалби, на които следва да получи своевременен отговор в срок от 30 календарни дни от датата на получаването им.

 **(2)** Членовете на Читалището могат да получават морални и материални награди, стимули и помощи за активно участие и принос в постигане целите на Читалището.

**(3)** Всички членове на Читалището са длъжни:

1. Да спазват Устава , решенията на Общото събрание и на Читалищното настоятелство;

2. Да участват според възможностите си в дейността на Читалището;

3. Да опазват имущество и предприемат стъпки за обогатяването му;

4. Да не уронват доброто име на Читалището;

5. Да съдействат за постигане целите на Читалището и за неговото финансово и организационно укрепване;

6. Да плащат в срок и редовно определения годишен членски внос;

7. Да не използва своето членство за цели и по начин, противоречащи на устава;

**(4)** Спомагателните членове имат право:

1. Да участват в Общото събрание с право на съвещателен глас;

2. Да участват в дейността на структурните звена на читалището;

3. Да правят предложение до органите на Читалището по въпроси, отнасящи се до читалищната дейност;

4. Да бъдат информирани за дейността на Читалището;

**(5)** Статутът на спомагателен член се променя в статут на действителен след влизане в сила на Решението на Настоятелството за приемането му за действителен член

**Чл.14.** Колективни членове.

**(1)** Колективни членове на Читалището могат да бъдат:

1. Професионални и стопански организации;

2. Търговски и граждански дружества, регистрирани по установения ред, кооперации и сдружения с нестопанска цел;

3. Културно-просветни и любителски клубове, творчески колективи, учебни и здравни заведения.

**(2)** Колективните членове съдействат:

1. За осъществяване на целите на Читалището;

2. Подпомагат финансово дейностите и поддържането и обогатяването на материалната база.

3. Имат право на един глас в Общото събрание на читалището;

**(3)** Членството на колективните членове се учредява и поддържа чрез писмен договор, с който не могат да се накърняват интересите на Читалището;

**(4)** Колективното членство се учредява :

1. По предложение на Читалищното настоятелство;

2. Въз основа на заявление за колективно членство от кандидатстващата организация;

**(5)** Решението за приемане на нови колективни членове и за одобряване на заявление за членство се взема от Читалищното настоятелство с явно гласуване и с мнозинство от две трети от присъстващите членове най-късно на второто заседание след подаване на заявлението или предложението, но не по-късно от второто заседание.

**(6)** Отказът за приемане може да бъде обжалван на следващото Общото събрание.

**(7)** Членствените отношения възникват от датата на решението за одобрение от Читалищното настоятелство или датата на отхвърляне на отказът от Общото събрание.

**(8)** Колективното членство се прекратява:

1. По писмено искане на колективен член;

2. При фактическо прекъсване на взаимоотношенията между колективен член и Читалището в продължение на една календарна година.

3. По инициатива на Читалищното настоятелство, когато колективният член не спазва своите задължения в сключеният между страните договор за колективно членство;

 **Чл.15.(1)** Почетни членове на Читалището са български и чужди физически и юридически лица и организации с изключителни заслуги към него.

**(2)** Почетните членове на Читалището се определят от Читалищното настоятелство с гласовете на 3/4 от членовете на настоятелството.

**(3)** На почетни членове и дарителите се издава почетна грамота.

**(4)** Почетните членове и дарителите имат право на съвещателен глас в Общото събрание на Читалището.

**(5)** Почетните членове могат да се обединяват в Почетен комитет и подпомагат Настоятелството при осъществяването на неговата общественополезната дейност;

**(6)** За членове на Почетния комитет могат да бъдат канени лица с особен принос и заслуги за развитието, популяризирането и утвърждаването на читалищните традиции в Република България.

**(7)** Имената на членовете на Почетния комитет се вписват в специална почетна книга.

**ГЛАВА ЧЕТВЪРТА**

**УПРАВЛЕНИЕ**

**Чл.16.** Органите за управление на Читалището са:

1. Общо събрание (ОС).

2. Читалищно настоятелство (ЧН).

3. Проверителна комисия (ПК).

**Чл.17**. Върховен орган на Читалището е Общото събрание. То се състои от всички членове на читалището, имащи право на глас.

**Чл.18.(1)** Общото събрание има следните правомощия :

1. Приема, изменя и допълва Устава;

2. Избира и освобождава членове на Настоятелството, Проверителната комисия и Председателя на Читалищното настоятелство;

3. Изключва членове на Читалището;

4. Приема основните насоки за дейността на Читалището;

5. Взема решения за членуване или прекратяване на членството в Читалищен съюз или друго читалищно сдружение.

6. Приема бюджета на Читалището;

7. Приема годишния отчет до 30 март на следващата календарна година

8. Обявява почетни членове ;

9. Отменя решения на органите на Читалището;

10. Взема решения за отнасяне до съда на незаконосъобразни действия на ръководството или на отделни членове.

11. Взема решение за прекратяване на Читалището.

12. Определя размера на годишният членски внос и срока за внасяне.

**(2)** Решенията на Общото събрание са задължителни за другите органи на Читалището.

**(3)** Общото събрание се състои от действителните членове и по един представител на всеки колективен член – юридическо лице.

**(4)** Всеки действителен член има право на един глас.

**(5)** Действителните членове при отсъствие от Общо събрание, могат да се представляват от пълномощници, изрично упълномощени за участие в съответното заседание на Общото събрание по утвърден образец от Настоятелството. Едно лице може да представлява само един член.

**(6)** Представител на колективен член или действителен член в Общото събрание нямат право на глас при решаването на въпроси, отнасящи се до:

1. Него, неговия съпруг/а/ или роднини по права линия - без ограничения, по съребрена линия - до четвърта степен, или по сватовство - до втора степен включително.

2. Юридически лица, в които той е управител, или може да наложи или възпрепятства вземането на решения.

 **Чл.19.(1)** Свикване на Общо събрание.

1. Редовно общо събрание на Читалището се свиква от Настоятелството най-малко веднъж годишно.

2. Извънредно общо събрание на Читалището може да бъде свикано :

а) по решение на Настоятелството;

б) по решение на Проверителната комисия;

в) по решение на 1/3 от действителните и колективни членове, имащи право на глас.

**(2)** Поканата за свикване на общо събрание съдържа : дневния ред, датата, часа, мястото на провеждане и кой го свиква.

**(3)** Поканата трябва да бъде връчена или получена от всеки колективен или действителен член не по-късно от 7 календарни дни преди датата на провеждането му.

**(4)** В 7 дневен срок преди датата на провеждане, на общодостъпни места (входната врата на залата и на входа на библиотеката на Читалището , и на други общодостъпни места където се осъществява дейността на читалището) трябва да се е постави Обявата за свикване на Общото събрание.

**(5)** В същият срок може да бъде обявено чрез печатните и електронни медии съобщение за свикване на събранието.

**(6)** Общото събрание е законно, ако присъстват най-малко половината от имащите право на глас действителни и колективни членове на Читалището.

**(7)** При липса на кворум, събранието се отлага с един час. В този случай Общото събрание е законно, ако на него присъстват не по-малко от една трета от членовете при редовно Общо събрание и не по-малко от половината плюс един от членовете при извънредно Общо събрание..

**(8)** Решенията на Общото събрание се вземат с мнозинство повече от половината от присъстващите членове с право на глас, освен решенията по чл.14, ал.1,т.1,4,10,11,12 от Закона за народните читалища, които се вземат с мнозинство най-малко 2/3 от всички членове. Останалите решения се вземат с мнозинство повече от половината от присъстващите членове.

**(9)** Решенията на Общото събрание подлежат на съдебен контрол относно тяхната законосъобразност и съответствие с Устава.

**Чл.20.(1)** Изпълнителен орган на Читалището е Настоятелството.

 **(2)** Читалищното настоятелство се състои от 3 до 11 члена, избрани за срок от 3(три) години, които не могат да имат по-между си роднински връзки по права и по съребрена линия до четвърта степен.

 **(3)**По право в Настоятелството влиза Предедседателя на Читалището.

 **(4)** НАСТОЯТЕЛСТВОТО има следните функции :

1. Свиква Общото събрание и осигурява изпълнението на решенията на Общото събрание;

2. Подготвя, организира и следи за изпълнението на бюджета на Читалището;

3. Внася ежегодно в Общото събрание отчет по бюджета и дейността на Читалището;

4. Утвърждава щата, трудовите възнаграждения, определя броя на структурните звена, вида на любителските формации и избира техните ръководители;

5. Организира дейността на Читалището по подготовката и реализирането на проекти;

6. Назначава Секретаря на Читалището ;

7. Утвърждава длъжностните характеристики на Секретаря и Ръководителите на структурните звена;

8. Взема решения за разходи на стойност над 5 000 лева месечно за консумативи;

9. Приема годишни планове за работата на Читалището и програмите на отделните структурни звена;

10. Взема решения за управление и стопанисване на читалищното имущество, за придобиване на движимо и недвижимо имущество, за отдаване на имущество под наем за период над 1 година, за определяне размера на таксите, наемите, за образуване и управление на целеви фондове, получаване и усвояване на дарения.

11. Решава въпросите за откриване и закриване на допълнителни дейности, включително и стопански, за учредяване и прекратяване на търговски и граждански дружества и за участие в такива, свързани с дейността на Читалището.

12. Взема решения за морално и материално стимулиране и поощряване на читалищни членове, служители и дейци, работещи в Читалището.

13. Приема нови членове на Читалището;

**(5)** Настоятелството свиква и провежда своите заседания най-малко веднъж на тримесечие.

**(6)** При необходимост на заседанията могат да се канят за участие в неговата работа и други читалищни членове и служители.

**(7)** За участие в заседанията на Настоятелството се уведомява и поканва Председателят на Проверителната комисия .

**(8).** Настоятелството взема решения с мнозинство повече от половината от членовете си, освен в случаи, когато Уставът и Закона предвиждат друго мнозинство.

 **Чл.21**. ПРЕДСЕДАТЕЛ на Читалището:

1.Организира дейността на Читалището съобразно ЗНЧ, устава и Решенията на ОС;

2. Организира текущата основна и допълнителна дейност;

3. Представлява Читалището пред трети лица;

 4. Свиква и ръководи заседанията на Настоятелството;

 5. Председателства общото събрание;

 6. Отчита дейността си пред Настоятелството;

 7. Сключва и прекратява трудовите и гражданските договори със служителите, съобразно бюджета на Читалището и въз основа на решение на Настоятелството;

 8. Сключва и прекратява трудовия договор със Секретаря въз основа на решение на Настоятелството и контролира работата му по текущата дейност. Изготвя и предлага за утвърждаване длъжностната характеристика на Секретаря;

 9. Отчита се за своята дейност пред Общото събрание;

 10. Ежегодно в срок до 10 ноември представя на Кмета на Общината предложения за дейността на Читалището през следващата година;

 11. Сключва договор с Кмета на Общината за финансово обезпечаване на читалищната дейност.

 12. Представя ежегодно до 31 март Доклад за осъществената читалищна дейност в изпълнение на Общинската Програма пред Кмета на Общината и Общинския съвет

 13. В отсъствие на Председателя или при невъзможност за изпълнение на задълженията му  функциите му се поемат от Секретаря, след решение на ЧН;

 14. Удостоверява актовете на Общото събрание и ЧН;

**Чл.22.** СЕКРЕТАР на Читалището;

1. Секретарят на Читалището се назначава от Настоятелството въз основа на утвърдената длъжностна характеристика и решение на Настоятелството съгласно Кодекса на труда. Секретарят не може да бъде в роднински връзки с членовете на Настоятелството и на Проверителната комисия по права и по съребрена линия до четвърта степен, както и да бъде съпруг или съпруга на Председателя на читалището;

2. Секретарят съвместно с Председателя организира текущата дейност на Читалището съобразно ЗНЧ, Устава на Читалището и решенията на Общото събрание и Настоятелството;

3. Подготвя материалите за заседанията на Настоятелството и Общото събрание

4. Отчита дейността си пред Настоятелството;

5. Предлага на Председателя трудовите договори със служителите съобразно бюджета на Читалището;

6. Отговаря за цялостната административна дейност на Читалището;

7. Организира изпълнението на решенията на Общото събрание, ЧН , в т.ч. тези по изпълнението на бюджета;

8. Подготвя заседанията на ЧН и отговаря за изготвянето и съхранението на протоколите на ЧН и ОС;

9. Осъществява оперативни взаимоотношения с членовете на други читалища и координира дейността между структурните звена в Читалището;

10. Води членствената книга за регистрираните членове на Читалището..

 **Чл.23.** Правомощия на ПРОВЕРИТЕЛНАТА КОМИСИЯ :

1. Проверителната комисия се състои от трима членове,включително и председател, избрани от Общото събрание за срок от три години. Не могат да бъдат членове лица, които са в трудово-правни отношения с Читалището или са роднини на членове на Настоятелството по права линия, съпрузи, братя, сестри.

2. Комисията е орган за вътрешен контрол за спазване на Закона, Устава и решенията на ОС и ЧН.

3. Може да оспорва актовете на ЧН пред Общото събрание по отношение на тяхната законосъобразност, съответствие с Устава и решенията на Общото събрание в срок от един месец от издаването на съответния акт.

4. Може да прави мотивирани препоръки до ЧН и Общото събрание с оглед на подобряване на ефективността и ефикасността на тяхната дейност и на съответствието със закона, устава и решенията на Общото събранието.

5. При констатиране на нарушения, Проверителната комисия уведомява Общото събрание на Читалището, а при данни за извършено престъпление - органите на прокуратурата.

6. Комисията взема решения с мнозинство повече от половината от присъстващите.

**Чл.24.** Когато поради смърт, трайна физическа невъзможност или подаване на оставка, Председателят на Читалището престане да изпълнява задълженията си, или когато поради същите причини Настоятелството или Проверителната комисия останат с по-малко членове от предвидените в чл.21, ал.1 и чл.22 и чл.23, в срок от три месеца Общото събрание избира нов Председател или попълва състава на съответния орган.

 **Чл.25.(1)** Не могат да бъдат избирани за членове на Настоятелството и Проверителната комисия лица, които са осъждани на лишаване от свобода за умишлени престъпления от общ характер.

 **(2)** Ако по време на редовния мандат на орган на Читалището, бъде прекратено членството на едно лице в него, на негово място се избира нов член с продължителност в рамките на същият 3 годишния мандат на вече избрания орган.

**Чл.26**. Предложенията за промени в Устава, за избор на Председател и членове на Настоятелството и Проверителната комисия се правят в писмена форма или изпратени на електронният адрес на Читалището не по-късно от 3 /три/ календарни дни преди датата на Общото събрание.

**ГЛАВА ПЕТА**

**ИМУЩЕСТВО И ФИНАНСИРАНЕ**

**Чл.27.** Имуществото на Читалището се състои от собствени недвижими имоти, движими имоти, ценни книжа, авторски права, вземания и от предоставени за безвъзмездно ползване недвижими имоти.

 **Чл.28.** Читалището полага еднакви грижи на добър стопанин за опазване и обогатяване както на собственото, така и на ползваното имущество.

 **Чл.29**. Читалището набира средства от следните източници :

1. Членски внос;

2. Културно-просветна и информационна дейност , включително школи и курсове;

3. Субсидии от държавния и от общинския бюджет;

4. Наеми от движимо и недвижимо имущество;

5. Дарения и завещания;

6. Други приходи, включително от стопанска дейност;

**Чл.30.** Единният читалищен бюджет се формира от всички приходоизточници - собствени и от субсидии.

**Чл.31.** Частта от отчета за изразходването на държавните и общинската субсидии се предоставя в Общината.

Счетоводната отчетност се води в съответствие със Закона за счетоводството и подзаконовите нормативни документи.

**Чл.32** Със средствата си Читалището може да придобива недвижими имоти и вещни права върху тях, права върху обекти на интелектуална собственост, движими вещи и т.н. по решение на Общото събрание;

**(1)** Читалището има пълна самостоятелност при разпореждането със собствените и предоставените й финансови средства.

**(2**) Читалището има собствени банкови сметки в българска и чуждестранна валута

**Чл.33 (1)** Читалището не може да отчуждава недвижими вещи и да учредява ипотека върху тях

**(2)** Движими вещи могат да бъдат отчуждавани, залагани, бракувани или заменени с по-доброкачествени само по решение на Настоятелството.

**(3)** Недвижимото и движимото имущество, собственост на Читалището, както и приходите от него не подлежат на принудително изпълнение освен за вземания, произтичащи от трудови правоотношения.

**ГЛАВА ШЕСТА**

**ПРЕКРАТЯВАНЕ**

 **Чл.34.** Читалището може да бъде прекратено по решение на Общото събрание или на Окръжен съд Сливен.

 **Чл.35**.**(1**) Окръжният съд постановява решение за прекратяване на читалището, когато :

1. Дейността му противоречи на Закона за народните читалища, Устава и добрите нрави;

2. Имуществото му не се ползва според целите и противоречи на дейността на Читалището;

3. При наличие на трайна невъзможност читалището да действа или не развива дейност за период от две години.

4. не е учредено по законния ред;

5. е обявено в несъстоятелност;

**(2)** Министърът на културата или прокурорът могат да поискат от Окръжния съд да постанови решение за прекратяване на Читалището.

(3) При прекратяване на Читалището се извършва ликвидация.

**ГЛАВА СЕДМА**

**ДРУГИ РАЗПОРЕДБИ**

**І. АДИМИНИСТРАТИВНОНАКАЗАТЕЛНИ РАЗПОРЕДБИ**

 **Чл.36.(1)** Председателят и/или Секретарят, когато предоставят имущество на Читалището за възмездно или безвъзмездно ползване:

за хазартни игри, за дейност на нерегистрирани религиозни общности по Закона за вероизповеданията, за постоянно ползване от политически партии и организации, на Председателя, на членовете на Настоятелството,

на Проверителната комисия, и на членовете на техните семейства, се наказват с глоба и с лишаване от право да заема изборна длъжност в Читалището.

**(2)** Председателят на Читалището когато не представи доклад за изпълнението на читалищната дейност и за изразходените бюджетни средства за годината се наказва с глоба.

 **IІ .ЗАКЛЮЧИТЕЛНИ РАЗПОРЕДБИ**

**Чл.37.(1)** Символи, знаци и ритуали.

1.Читалището има име - "Добри Чинтулов " дадено му през 1941г. и добавена годинана създаване 1941г. (според ЗНЧ от 2009г.), което не може да се променя при никакви обстоятелства, поводи и причини.

2 Читалището има кръгъл печат с надпис “Народно читалище “Добри Чинтулов 1941” в окръжност , в средата разтворена книга, а под нея надпис - гр.Сливен.

3.Читалището може да има свое знаме, емблема, бланка, значка, почетен знак, грамота и диплом, с които да отличава своите активисти и членове. Читалището води книга на почетните членове.

**(2)** Правата върху символиката на Читалището са изключителна собственост на НЧ “Добри Чинтулов 1941”. Използването им от трети лица е възможно само на договорна основа.

**(3)** Символите, знаците и ритуалите се утвърждават от Общото събрание по предложение на Читалищното настоятелство.

**Чл.38.** Празник на Читалището е 24 май –Денят на славянската писменост, на българската просвета и култура.

  **IІІ. ПРЕХОДНИ РАЗПОРЕДБИ**

§ 1. Физическите и юридическите лица, които са редовни членове на Читалището към датата на приемане на този Устав, се ползват със статут на редовни членове на Читалището и след влизане в сила на новоприетият устав.

§ 2. Избраният Председател на Читалището, Читалищното настоятелство и Проверителната комисия продължават да изпълняват своите функции в срокът на настоящият мандат, който се запазва след вписването на настоящият устав в регистрите на Сливенския Окръжен съд.

§ 3. Всички заварени актове, приети от Общото събрание и Читалищното настоятелство до датата на приемане на настоящият Устав се прилагат доколкото не му противоречат.

§ 4. Настоящият Устав не може да противоречи на Закона за народните читалища, а при неуредените случаи се прилагат съответните разпоредби на Закона за юридическите лица с нестопанска цел.

§ 5. Настоящият Устав е приет на Общо събрание на Народно читалище “Добри Чинтулов 1941”, проведено в град Сливен на 04.05.2010 г. и влиза в сила от датата на вписването му от Сливенския Окръжен съд.

§ 6. С приемането на настоящият Устав, се отменя приетият на Общо събрание Устав на Читалището на 19.06.1997 г.

 Настоящият Устав се изготви в два еднообразни екземпляра - един за Сливенския Окръжен съд и един за архива на Народно читалище “Добри Чинтулов 1941”, гр.Сливен.